Tag det alvorligt

Mette Frederiksen appellerer til, at befolkningen tager situationen alvorligt.

- Der er stadig for mange i Danmark, der spørger, om det her ikke bare er en influenza, og hvorfor skal vi tage det så alvorligt.

- Det skal vi fordi, den her virus spreder sig hurtigt, langt hurtigere end influenza, og fordi, at flere af dem, der bliver syge af corona, får behov for en mere intensiv behandling for at kunne overleve, siger hun.

Mette Frederiksen understreget, at det handler om at tage hensyn til dem, der er irisikozonen.

- Dem, der ikke selv føler sig i farezonen, skal tænke på, at det er der andre mennesker, der er. Så man skal selv ændre adfærd af hensyn til dem, der er i en mere udsat situation.

- Vi bliver nødt til som land at se hinanden i øjnene og erkende, at den her situation kan udvikle sig alvorligt - meget alvorligt. Vi skal ikke gå i panik, men vi skal handle, siger hun.

Brug for ekstra sundhedspersonale

Statsministeren frygter, at sundhedsvæsnet kan komme under et massivt pres, hvis mange bliver syge.

- Både hvad angår udstyr, respiratorer og sundhedspersonale. Vi risikerer også, at vigtige personalegrupper bliver smittet, siger Mette Frederiksen.

Derfor bliver der brug for ekstra hjælp til at dæmme op for coronavirus og forhindre, at virusset ikke lægger det danske sundhedsvæsen ned. Det sundhedsminister Magnus Heunicke (S) på et pressemøde.

Han nævner, at der bliver brug for pensioneret personale fra sundhedsvæsenet samt studerende til at håndtere situationen med coronavirus.

- Hvis vi ikke gør alt, hvad vi kan nu for at mindske smitten, så kan vores sundhedsvæsen ikke håndtere situationen, siger han.

Sundhedsministeren har på pressemødet taget en graf med, der viser, hvad der vil ske, hvis det ikke lykkes at forhale spredningen af smitte.

Så vil sundhedsvæsenet blive overbelastet, sådan som det er sket i eksempelvis Norditalien.